L'Eliana forma a dones en la cerca d'ocupació
02 de juny de 2023

L'Ajuntament de l'Eliana ha posat en marxa, del 29 de maig al 15 de juny, un taller presencial d'habilitats i competències en la cerca d'ocupació en el qual estan participant un total de 29 dones de la localitat en situació d'especial vulnerabilitat.

Les regidories de Polítiques d'Igualtat i Polítiques Socials, en col·laboració amb la Conselleria d'Igualtat i Polítiques Inclusives, han organitzat aquesta formació amb l'objectiu de facilitar les eines i els recursos necessaris en la cerca d'ocupació, que permeta a aquestes dones reintroduir-se en el mercat laboral, tot això des de la perspectiva de gènere i l'apoderament femení.

Temes com millorar el currículum, la cerca d'ocupació a través de les xarxes socials, la igualtat en l'àmbit professional o l'autoocupació són aspectes que es tractaran en les 5 sessions que componen el taller, en un clima de co-aprenentatge col·lectiu, on les dones adquiriran noves destreses personals i socials i generaran xarxes de suport entre les participants.

L'alcalde en funcions, Salva Torrent, ha recordat la importància d'impulsar aquest tipus de formacions per a aconseguir la igualtat real a través de la reinserció laboral, augmentant la seua visibilitat en la xarxa per a combatre la bretxa digital i reflexionant sobre l'ocupació femenina i la seua relació en el mercat laboral actual.